Adliya vazirligi tomonidan yangicha tamoyil va yondashuv asosida ilk marotaba notariuslar lavozimiga tanlov bo‘lib o‘tmoqda. Tanlov zamonaviy talablarga mos ravishda ochiq va shaffof tarzda Oliy malaka komissiyasi hamda jamoat nazorati ostida o‘tkazilmoqda. Barchaga tanlov jarayonini onlayn tarzda kuzatib turish imkoniyati berilmoqda. Bu jarayonda samarali jahon andozalaridan kelib chiqib jamoat nazorat mexanizmlari keng qo‘llanilishi ko‘zda tutilgan. Shu maqsadda, Adliya vazirligi Facebook ijtimoiy tarmog‘ida “Adliya bilan muloqot” (Dialog s yustitsiyey) guruhi ham yaratilib, aholining bu sohadagi murojaatlari, takliflari va e’tirozlari bo‘yicha ishlashning yangi tizimi yo‘lga qo‘yildi.